কঙ্গনা রানাউত
একটি স্পোর্টসওয়্যার ব্র্যান্ডের মুখ হয়েছেন তিনি। সম্প্রতি তারই ইভেন্টে গিয়ে নিজের পুরনো সম্পর্কের রেশ (বিষয়টা হৃতিক রোশন কেন্দ্রিক) টেনে একটি বিস্ফোরক মন্তব্য করেন কঙ্গনা। বলেন, ‘‘আমার বন্ধুরা আমাকে প্রায়ই পরামর্শ দেয় ভ্যাজাইনাল ক্যামেরা ব্যবহার করার। ওদের মতে, তাহলে কার সঙ্গে আমার শারীরিক সম্পর্ক ঘটল, তার একটা প্রমাণ থেকে যাবে!’’ প্রসঙ্গটা ছিল মহিলাদের কত সহজে সমাজ টার্গেট বানায়, সেই নিয়ে। এখন কঙ্গনা তো কঙ্গনাই! তিনি তো যা-ই বলবেন তাতে বিস্ফোরণ ঘটতে বাধ্য। প্রায় একশো লোক এবং মিডিয়ার সামনে কথাটা বলেন তিনি। ট্যাবু না-ই থাকতে পারে, কিন্তু কঙ্গনার মতো সাহস খুব কম সেলেবেরই আছে!
প্রিয়ঙ্কা চোপড়া
নারী স্বাধীনতা নিয়ে বরাবরই মুখ খুলেছেন প্রিয়ঙ্কা। একটি সাক্ষাৎকারে বলেছিলেন, কোনও রকম স্টিরিওটাইপের সঙ্গে কখনও সমঝোতা করবেন না। নিজের কোনও সাফল্যের জন্যই কোনও পুরুষের সহায়তা লাগেনি তাঁর। প্রশ্নকর্তা তখন তাঁকে জিগ্যেস করেছিলেন, আঙুলের নতুন হিরের আংটি কি তাঁর জীবনে কোনও পুরুষের উপস্থিতির ইঙ্গিত দিচ্ছে? প্রিয়ঙ্কা সাফ বলেন, ‘‘নিজের জন্য হিরে আমি নিজেই কিনতে পারি। ইন ফ্যাক্ট, শুধুমাত্র বাচ্চার জন্যই আমার কখনও পুরুষের প্রয়োজন হতে পারে। অন্য কিছুর জন্য নয়!’’ পরের প্রশ্নটা হতে পারত, সন্তান তো বিজ্ঞানসম্মত কৃত্রিম পদ্ধতিতেও হতে পারে! সে যাই হোক, টেকনিক্যাল দিকগুলো বাদ দিলে প্রিয়ঙ্কা যা বোঝাতে চেয়েছিলেন, সেটা খুবই পরিষ্কার। যৌনতা বা প্রেম— কোনও কিছুর জন্যেই যে তাঁর একজন পুরুষকে প্রয়োজন নেই, সেটা বুঝিয়ে ছেড়েছেন প্রিয়ঙ্কা।
রণবীর কপূর
সম্প্রতি ‘কফি উইথ কর্ণে’র চলতি সিজনে এসেছিলেন তিনি। সঙ্গে রণবীর সিংহ। রণবীর কপূর এমনিতে বেফাঁস কথা কোনওদিন বলেন না। অনুষ্ঠানেও তিনি যৌনতা নিয়ে স্পষ্ট করে যা বললেন, তাতে সুচিন্তিত অভ্যেসের পরিচয়ই পাওয়া গিয়েছে। তাঁর কথায়, ‘‘যৌনতার মধ্যে যদি ভালবাসা না থাকে, তাহলে সেটা মাস্টারবেশনের মতোই। বা মাস্টারবেশনের সবচেয়ে নিম্নস্তরীয় কিছু!’’ স্বমেহনের মধ্যে যে স্তরভাগ থাকে সেটা কপূর কীভাবে জানলেন, জিগ্যেসও করেছিলেন রণবীর সিংহ! সে যাই হোক, কর্ণ জোহর আসলে কপূরকে জিগ্যেস করেছিলেন, বলিউডে তাঁর এতগুলো প্রেম, অথচ তিনি কোনও সম্পর্কেই বেশিদিন থাকেন না। তাহলে কি তিনি ক্যাজুয়াল হুক-আপে বিশ্বাস করেন? তখনই রণবীর বলেন এই কথা।
স্বরা ভাস্কর
মতামতের ব্যাপারে স্বরাও বেশ স্পষ্ট। তাঁকে জিগ্যেস করা হয়েছিল, প্রি-ম্যারিটাল সেক্স অর্থাৎ বিয়ের আগে শারীরিক সম্পর্ক স্থাপনের ব্যাপারে স্বরার কী মত। অভিনেত্রী সোজাসুজি বলেছিলেন, ‘‘সেক্স ব্যাপারটা কিন্তু খুবই স্বাভাবিক একটা প্রক্রিয়া। বেড়ে ওঠার সঙ্গে যৌনতার সম্পর্কটাও সে রকমই স্বাভাবিক। ভালবাসার মানুষের সঙ্গে যৌনসম্পর্ক স্থাপন করা গেলে তার চেয়ে আনন্দের অনুভূতি আর কিছুতেই নেই। আমি চাই, যৌনতার ক্ষেত্রে সকলেরই যেন এমন আনন্দের অভিজ্ঞতাই থাকে।’’ যৌন সম্পর্কের ক্ষেত্রে কোনও রাখঢাক না রেখে সটান নিজের মতামত বলে দিয়েছিলেন স্বরা। 3
রণবীর সিংহ
ইনি সব ব্যাপারেই খোলামেলা। আক্ষরিক অর্থেই! ‘রে়ড চিলিজে’র উপর ভিএফএক্সের খরচ কমাবেন বলে প্যাডেড আন্ডারওয়্যার পরেছিলেন ‘বেফিকরে’তে, এ কথাও ন্যাশনাল টেলিভিশনে বলতে পারেন এই সিংহ! যাই হোক, তাঁর এই ইনহিবিশনলেস ইমেজ নিয়ে প্রশ্ন করা হলে রণবীর বলেছিলেন, ‘‘যৌনতা নিয়ে কিন্তু ধারণা বদলাচ্ছে সকলের। বিশেষ করে তরুণ প্রজন্মের। আমি কন্ডোমের যে বিজ্ঞাপনটা করেছিলাম, সেটাও এই বদলে যাওয়া ধারণারই একটা ছোট্ট ইঙ্গিত। এখনকার ছেলেমেয়েরা কিন্তু মনে করে না যে সেক্স একটা নোংরা ব্যাপার। যে ধারণাটা তার আগের প্রজন্মের মধ্যে এখনও রয়ে গিয়েছে!’’ রণবীর এর আগে এমনকী এটাও বলেছিলেন, যে তিনি সব সময় ওয়ালেটে কন্ডোম রেখে দেন— ‘বেটার সেফ দ্যান সরি’!